**Ordensmagten – i politiets fodspor**

**Politiloven: Bekendtgørelse af lov om politiets virksomhed (uddrag)**

**Kapitel 1**

Politiets formål og virke

**§ 1.** Politiet skal virke for tryghed, sikkerhed, fred og orden i samfundet. Politiet skal fremme dette formål gennem forebyggende, hjælpende og håndhævende virksomhed.

**Kapitel 2**

Politiets opgaver

**§ 2.** Politiet har til opgave

1) at forebygge strafbare forhold, forstyrrelse af den offentlige fred og orden samt fare for enkeltpersoners og den offentlige sikkerhed.

2) at afværge fare for forstyrrelse af den offentlige fred og orden samt fare for enkeltpersoners og den offentlige sikkerhed.

3) at bringe strafbar virksomhed til ophør samt efterforske og forfølge strafbare forhold.

4) at yde borgerne bistand i andre faresituationer.

5) at udføre kontrol og tilsynsopgaver efter gældende ret.

6) at yde andre myndigheder bistand efter gældende ret.

7) at udføre andre opgaver, der følger af gældende ret eller i øvrigt har en naturlig tilknytning til politiets virksomhed.

Bekendtgørelse af lov om politiets virksomhed. LBK nr 956 af 20/08/2015. retsinformation.dk.

**Forsvarsloven: Bekendtgørelse af lov om forsvarets formål, opgaver og organisation (uddrag)**

**Kapitel 1**

Forsvarets formål

**§ 1.** Det militære forsvar skal bidrage til at fremme fred og sikkerhed.

**§ 2.** Forsvaret udgør et væsentligt sikkerhedspolitisk middel og har til formål

1) at forebygge konflikter og krig.

2) at hævde Danmarks suverænitet og sikre landets fortsatte eksistens og integritet.

3) at fremme en fredelig udvikling i verden med respekt for menneskerettighederne.

**Kapitel 2**

Forsvarets opgaver

**§ 3.** Forsvaret skal som en integreret del af NATO i samarbejde med allierede styrker kunne deltage i konfliktforebyggelse, krisestyring samt forsvar af NATO´s område i overensstemmelse med alliancens strategi.

**§ 4.** Forsvaret skal kunne konstatere og afvise krænkelser af dansk suverænitet og varetage myndighedsopgaver.

**§ 5.** Forsvaret skal kunne deltage i løsningen af tillidsskabende og stabilitetsfremmende opgaver samt dialog og samarbejde på det forsvarsmæssige område med lande i og uden for NATO såvel i Danmarks nærområde som globalt.

**§ 6.** Dansk forsvar skal med militære midler kunne bidrage til løsning af konfliktforebyggende, fredsbevarende, fredsskabende, humanitære og andre lignende opgaver.

**§ 7.** Forsvaret skal efter forsvarsministerens nærmere bestemmelse og forhandling med vedkommende ministre kunne løse andre opgaver (…).

**§ 8.** Forsvaret skal råde over styrker af hæren, søværnet og flyvevåbnet, hvis størrelse, kampkraft, udholdenhed, mobilitet og fleksibilitet gør det muligt at løse de i §§ 3-7 nævnte opgaver. Hjemmeværnet deltager som en del af forsvaret i løsningen af de opgaver, der påhviler de tre værn (…)

Bekendtgørelse af lov om forsvarets formål, opgaver og organisation m.v. LBK nr 582 af 24/05/2017. retsinformation.dk.